
Text rozhodnutia
Súd: Krajský súd Bratislava Spisová značka: 2S/111/2016 Identifikačné číslo súdneho spisu: 1016200874 Dátum vydania rozhodnutia: 13. 07. 2016 Meno a priezvisko sudcu, VSÚ: JUDr. Marián Trenčan ECLI: ECLI:SK:KSBA:2016:1016200874.1 Uznesenie Krajský súd v Bratislave v právnej veci žalobcu: D.I.SEVEN Services, spol. s r.o., IČO: 35 855 916, Miletičova 14, Bratislava, zastúpený: JUDr. Ján Polomský, advokát, Miletičova 21, Bratislava, proti žalovanému: Ústredie práce, sociálnych vecí a rodiny, Špitálska 8, Bratislava, o preskúmanie zákonnosti rozhodnutia žalovaného č. D./D zo dňa XX.XX.XXXX, takto r o z h o d o l : Krajský súd v Bratislave p r i z n á v a žalobe o preskúmanie zákonnosti rozhodnutia Ústredia práce, sociálnych vecí a rodiny č. D./D zo dňa XX.XX.XXXX odkladný účinok, a to až do právoplatnosti rozhodnutia správneho súdu vo veci samej. o d ô v o d n e n i e : Žalobou doručenou Krajskému súdu v Bratislave dňa 23.05.2016 sa žalobca domáha preskúmania zákonnosti rozhodnutia žalovaného č. D./D zo dňa 09.05.2016 (ďalej len napadnuté rozhodnutie), ktorým bolo zamietnuté odvolanie žalobcu a bolo potvrdené rozhodnutie Ústredia práce, sociálnych vecí a rodiny, odboru sprostredkovateľských služieb č. XXXX/XXXXX/XXXXX/OSS zo dňa 30.03.2015 o zrušení povolenia na vykonávanie činnosti agentúry dočasného zamestnávania, vydaného rozhodnutím Ústredia práce, sociálnych vecí a rodiny č. AA/XXXX/XXXXX/XXXXX zo dňa 24.11.2006, v znení rozhodnutia č. AA/XXXX/XXXX/XXXX/OISS zo dňa 21.01.2009 a v znení rozhodnutia č. AA/XXXX/ XXXXX/XXXXX/OISS zo dňa 16.07.2009. Žalobca zároveň požiadal správny súd o odklad vykonateľnosti napadnutého rozhodnutia v zmysle § 250c veta druhá O.s.p. (s účinnosťou od 01.07.2016 o priznanie odkladného účinku žalobe o preskúmanie zákonnosti napadnutého rozhodnutia v zmysle § 185 S.s.p.) z dôvodu, že jeho okamžitým výkonom mu hrozí závažná ujma. Ďalej uviedol, že jeho hlavným predmetom činnosti je výkon činnosti agentúry dočasného zamestnávania. Podľa správy o činnosti za rok 2015 dočasne pridelil 255 zamestnancov. V dôsledku napadnutého rozhodnutia zaniklo oprávnenie žalobcu na vykonávanie činnosti agentúry dočasného zamestnávania a bude nútený ukončiť všetky pracovné pomery s 255 zamestnancami, uspokojiť z toho plynúce nároky zamestnancov, ukončiť zmluvy s obchodnými partnermi, ktorým prideľuje zamestnancov, ukončiť podnikanie a vykonať všetky úkony súvisiace so zrušením, napr. vstup do likvidácie. Podľa žalobcu je nepochybné, že napadnuté rozhodnutie je pre neho likvidačné. Podľa § 185 S.s.p., správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, a) ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, b) ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. Priznaním odkladného účinku na základe rozhodnutia správneho súdu podľa § 185 S.s.p. sa pozastavujú účinky napadnutého rozhodnutia a takéto rozhodnutie nemôže byť podkladom na vydanie naň nadväzujúcich rozhodnutí alebo opatrení orgánov verejnej správy. Správny súd považoval dôvody uvedené v žiadosti žalobcu o priznanie odkladného účinku žalobe za opodstatnené, nakoľko okamžitým výkonom napadnutého rozhodnutia mu hrozí závažná ujma spočívajúca v zániku jeho oprávnenia na výkon činnosti agentúry dočasného zamestnávania. Zánik oprávnenia by mohol mať pre žalobcu za následok ukončenie pracovného pomeru s 255 zamestnancami a musel by uspokojiť z toho plynúce nároky zamestnancov. Taktiež by musel ukončiť zmluvy s obchodnými partnermi, ktorým prideľuje zamestnancov. V dôsledku nepriznania odkladného účinky žalobe by mohlo dôjsť k ukončeniu podnikania žalobcu, čo by bolo pre neho likvidačné. Vzhľadom na vyššie uvedené skutočnosti postupoval správny súd v súlade s § 185 písm. a) S.s.p. a rozhodol o žiadosti žalobcu spôsobom uvedeným vo výroku tohto uznesenia. Poučenie: Proti tomuto uzneseniu nie je prípustná kasačná sťažnosť.

